Keld Albrechtsen (EL), 2002-03-14:
Jeg vil gerne sige tak til ministeren for besvarelsen.
Det er jo et godt udgangspunkt for debatten, at der er bred enighed i Folketinget om, at det er en vigtig opgave at sikre rent drikkevand, og at der er problemer, som bl.a. ministeren også var inde på, konstateret i de målinger, der er foretaget i Sønderjylland, hvor ministeren bekræftede, at der altså er en risiko for, at helt op til en tredjedel af de små vandboringer, som undersøges, har en forurening, der er over det acceptable.
Man har tidligere regnet med, at det lå på et niveau på omkring hver tiende, og det vil sige, at det altså er en ganske foruroligende situation, hvis det viser sig, at de sønderjyske tal kan omsættes til et landsdækkende.
Her vil jeg godt spørge ministeren, om han på den baggrund vil sørge for, at der bliver lavet en landsdækkende kortlægning.
Ministeren nævnte tre amter, men jeg synes faktisk, at det er nødvendigt at få det kortlagt hurtigst muligt på landsplan.
Ifølge Jyllands-Postens oplysninger kan det komme til at indebære, at hele 22.500 drikkevandsboringer må lukkes, hvilket jo vil blive et meget stort økonomisk smæk til en masse uskyldige mennesker, fordi regeringen samtidig har nedlagt Vandfonden.
Der er altså noget, der tyder på, at nedsivningen er større, end vi havde frygtet.
Så siger ministeren, at man skal kæmpe for, at der ikke bliver godkendt stoffer, der forurener og nedsiver.
Det skal man også gøre i EU, siger ministeren.
Men der må jeg altså gøre opmærksom på, at ministeren i EU godkender det ene forurenende stof efter det andet.
Jeg forstår det ikke, og jeg vil godt spørge ministeren: Hvordan kan det være, at ministeren nu siger fra talerstolen, at Danmark aktivt i EU skal gå imod godkendelse af stoffer, der vil sive ned og forurene grundvandet, samtidig med at Danmark altså i de pågældende komiteer i EU, hvor de stoffer godkendes, støt og roligt stemmer for godkendelse af de giftstoffer, som vi ved efterfølgende vil komme til at give store problemer her i Danmark?
Problemet er jo også, at opfyldelsen af målsætningen om overgang til økologisk jordbrug sker alt, alt for langsomt.
Og det mest effektive middel til at undgå nedsivning er og bliver at indføre økologisk drift, for så kommer
giftstofferne simpelt hen ikke ud på jorden.
Derfor skal jeg på Enhedslistens vegne fremsætte følgende forslag til vedtagelse, som jeg håber, at der kan blive støtte til:
Forslag til vedtagelse »Idet Folketinget finder, at der omgående bør gribes ind over for den stigende nedsivning af giftstoffer til grundvandet, pålægges regeringen at fremlægge en plan med følgende indhold - den offentligt ejede jord samt jorden i vand-oplandene til de store byer omlægges til økologisk drift, og giftgrundene oprenses hurtigere end planlagt, - pesticider gøres receptpligtige hos planteavlskonsulenten, der sikrer, at andre driftsmæssige metoder ikke umiddelbart kan give sammenlignelige resultater, - pesticider, der er fundet i det nydannede grundvand, forbydes, - Danmark stemmer imod optagelse af pesticider i EU's pesticiddirektiv, når optagelsen forringer beskyttelsesniveauet i Danmark, og - der oprettes en ny og større vandfond i overensstemmelse med behovet.«